《汉阳郎官湖》
元代·邓牧

仙翁薄暮醉酒归，杖藜迷却高阳池。
清风吹花绿阴倒。我笑谓是秋云移。
还乘贯月槎，夜过郎官湖。
峥嵘星斗入江汉，荡漾槎影如鲸鱼。
九华之真人，邀我倒玉壶，
麒麟擘脯供行厨。依稀仙乐在空际，
碧山四映寒蟾孤。举酒酌寒蟾，
明月下饮姮娥俱。霓裳拂云锦，
万荷露泻琼瑶卮。麾幢晻霭罗烟空，
乃有三皇所授之玉童。风前飘飘曳广带，
对立十二秋芙蓉。清香九曲银河通，
真人绿发披春风。锦袍玉雪照天地，
口说姓字安南公。是公多逸气，
略与古昔贤豪同。时能扫月色，
延我石室烟萝中。又言昔同张谓所游地，
长叹一覆丹霞钟。风吹仙药度溪去，
我亦醉卧香鑪峰。

作者简介：邓牧(1246—1306)，元代思想家。字牧心，钱塘(今浙江杭州)人。年十余岁，读《庄》、《列》，悟文法，下笔多仿古作。